《送倪敦复朝奉还台》
宋代·郭祥正

有力乃致远，中道力不任。言归闭空屋，敢复求知音。

君来监郡务，猥巷一见临。称褒借阳春，片砾成寸金。

觞酌每追随，啸咏舒悰襟。不觉三岁过，启棹离江南。

君怀有玉宝，未尝献于今。于今不往献，千岁惜湮沈。

流景良可悲，须雪来侵侵。前途渐就窄，后会安可寻。

屋梁见落月，殷忧存我心。犹期泽万物，霈然作商霖。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。